
Academiae lugduno-batavae curatores, viri NO- 
BILISSIMI , AMPLISSIMI ! 

Qui HIS AB ACTIS ES, VIR CONSULTISSIME. 1 

Academiae rector magnifice ! 

Quarumvis artium et disciplinarum professores, 
viri clarissimi ! 

Qui juri dicundo et civitati regundae prjeestis, 

VIRI INTEGERRIMI ! 

Sacrorum antistites, viri plurimum venerandi! 
Artium et disciplinarum doctores, viri doctissimi! 
Hujus academiae alumni , commilitones exopta- 

TISSIMI ! 

Quotquot denique adestis, cives, nospiTES, suo 

QUIQUE LOCO, ORDINE ET DIGNITATE SPECTATISSIMI. 1 

Auditores humanissimi! 



Aut ego fallor mirifice, aut nullum est Sa- 
crorum antistitis munere gravius , utilius nullum. 
Quod si quis ambitiosius aut gloriosius a me dici 
opinatur , cui per seplerndecim annos et am- 
plius munere illo in Reformatorum ecclesia fungi 

contigit, is secum ct consilium ejus reputet et 
amplitudinem. Rei Christianae pro viribus pro- 
spicere , Ecclesiae commoda sancte curare , laetum 
salutis, per christcm partae, nuntium ad ho- 
mines, peccato miseros, perferre, totum Dei ad 
beandum genus humanum consilium pro concione 
exponere , ritus ceremoniasque sacras in aedibus 
Deo dicatis administrare, pueros horainesque ru- 
diores exercitiis , quae dicuntur , catecheticis ad 
sinceram Euangelii professionem praeparare, sin- 
gulos coelus socios, divinitus sibi commissos, 
pro varia eorum indole, aetate, conditione pru- 
denter admonere, corrigere, consolari omnique 
cura id agere, ut ad vitam vere Christianam 
perducantur atque ita a peccato ejusque miseria 
liberentur Deoque reconcilientur: quis tandem est, 
Auditores ! qui haec omnia ceteraque huc perti- 
nentia non maxima putet et ad patriae homi- 
numque generisque adeo humani salutem promo- 
vendam eflicacissima? 0 terque qualerque beatum 
mortalem, qui, auspice Deo, ad exemplar primo- 
geniti, quem nobis dedit, ejus Filii, aliis salutis 
auctor et suasor ac veluti dux exislit ad vitam 
aeternam eamque beatissimam! Profecto, summi 
pauli Apostoli effatum est fide dignum: »Si 

«quis episcopatum appetit, ad bonum 
«opus ad spirat.” 

Jam vero ad hoc tale tantumque munus bene 
gerendum futurum Sacrorum antistitem quovis 

meliori modo formandum et instituendum esse, 
inter omnes hujus rei peritos , nostra quidem 
aetate, satis constat. Fuerunt sane inter antiquos 
Teleio baptistas, et sunt fortasse etiamnunc, 
qui unumquemque hominem Christianum, dum- 
modo aliquem rerum usum et non nimis vulgarem 
doctrinae Christianae cognitionem cum pietate 
conjungeret , ad obeunda muneris illius officia satis 
idoneum haberent. Et Quakeros notum est 
verbi divini ministris, proprie sic dictis, adeoque 
veri nominis Theologis , pro instituti ratione , 
facile carere , ita ut sine his suam Ecclesiae 
familiam tueri conentur. Sed ne Quakeros 
amplius curem , quippe quorum magis laudanda 
sit animi pietas morumque integritas quam Ec- 
clesiae docendae ac regendae sapientia , recentiores 
certe Teleiobaplistae, antiquo errore rejecto , 
Theologiae disciplinam ad bene gerendum munus 
sacrum omnino necessariam esse , non verbis tan- 
tum pronuntiarunt, sed et re factisque palam ac 
publice ostendunt. Quid ? quod et hodierni in 
patria nostra, qui dicuntur, Separatistae, 
postquam per aliquot annos cerdonibus, sutoribus 
aliisque ejusdem notae hominibus indoctis tanquam 
doctoribus usi fuerunt , jam sapienti consilio , ut 
scilicet res suas melius curarent , scholam con- 
diderunt qualemcunque Theologicam, unde novum 
prodeat , magis cultum ac politum , antistitum 
Sacrorum genus. Nec mirandum sane. Quamvis 

enim ad munus suum veluti naius sit oporteat 
Sacrorum antistes variaeque in eo requirantur 
mentis animique dotes haud vulgares , vel sic 
tamen ipse non nascitur, sed fit. Doctrina vim 
promoveat insitam prorsus necesse est , et sine 
diligenti exercitatione naturalis parum valet ingenii 
bonitas. Quo gravius porro et utilius est, de quo 
dicimus , munus et quo plura sunt et graviora 
ejus officia, eo minus illotis, quod ajunt, ma- 
nibus illud aggrediantur oportet, quotquot illi 
totos se dicare gestiunt. Quin et de quorumdam 
mediocritate non valde desperandum est , dum- 
modo apta institutione ad optima quaevis et prae- 
clara appetenda evehantur. 

De his igitur inter omnes, longa experientia 
edoctos, satis constat. At ubi jam de apta illa, 
qua opus est, futuri Sacrorum antistitis institu- 
tione accuratius definienda agitur, multum inter 
se dissentiunt. Has vero diversas sententias, sibi 
invicem plus minusve oppositas , omnes hic recen- 
sere longum est; nonnullas tamen, potiores sal- 
tem, breviter memorare, ab hoc loco alienum 
non videtur. Haud prorsus enim desunt, qui 
tantam esse optimorum cujuscunque generis de 
disciplina nostra librorum copiam arbitrentur, ut 
in scholis haud amplius tractetur necesse sit: 
quos libros si juvenes domi legant et diurnS 
versent nocturnaque manu , satis docti evadant 
et probabiles verbi divini interpretes. Nec novum 

quid et inauditum proferunt , qui ita loquuntur. 
Fuisse jam in alma hac Musarum sede accepi- 
mus, RUiiKKEKii et vero, qui hunc praecessit, 
hemsterhdsu quoque aetate, qui historiam libris 
legendis rectius disci perhiberent, quam adeundis 
Professorum scholis. «Solitus erat iiemsterhu- 
»sids”, ut ejus utar exemplo, «historiam reipu- 
«blicae Batavae enarrare, tanta audientium mul- 
titudine et adprobatione , ut illa non solum 
«historiae, sed et prudentiae civilis institutio 
«haberetur; at wageharii de historia patriae 
«opere edito, paulalim deficientibus ad id, quod, 
«ut quidem putabant, jam editum legere possent, 
«studiis, illae iiemsterhcsii scholae vacuae relin- 
«quebantur”. Ita quidem de hemsteuhdsio ejus- 
que seculi , quam vocat , perversitate wyttes- 
RACuius in celebrata illa, quam edidit, rdhkkekii 
praeceptoris vitae enarratione. Quem tuuc tem- 
poris recentem errorem ad haec nostra usque 
tempora non tantum permanasse , sed et , quod de 
fama dici solet, crevisse eundo, vehementer sane 
dolendum est. Falluntur enim egregie, me qui- 
dem judice, qui librorum usum domesticum lectio- 
nibus publicis frequentandis praeferunt, nec sua 
bona norunt cives Academici , qui has lectiones 
negligunt, ne pereant scilicet domestica illa studia. 
Quae quidem studia longe abest, ut parvi faciam 
aut supervacanea existimem, quandoquidem sine 
sedula exercitatione privata, adhibitis, quae prac- 

sio sunt , doctrinae adminiculis , ne optima quidem 
quidquam prodesse potest publica institutio. Sed 
idem fidenter affirmare ausim , in futuro Sacrorum 
antistite longe plura et proreus alia etiam requiri , 
quam quae sibi per librorum usum parare possit 
Theologiae studiosus. De quibus si me interro- 
gaveritis, habeo quod respondeam. In eo enim 
non doctrinae veluti farrago requiritur, undecun- 
que conflata et coacervata, sed ipse doctrinae 
ope excolendus est et quasi nutriendus homo 
ejus interior. Acuendum est ingenium et mens 
collustranda et vero etiam commovendus animus at- 
que ita dirigenda et ad omne, quod pulcruin , 
bonum verumque est, omni virium intentione 
sectandum flectenda voluntas, ut, penitus ipse 
intus excultus et informatus, homo tandem red- 
datur vere humanus idemque vere Christianus. 
Haec autem veri nominis institutio sive, ut apud 
platosem dicitur, TQO(pr/ xal naideia doctorem 
requirit peritissimum ac prudentem , qui tirones , 
suo cujusque convenienter ingenio, benigne excipiat 
doceatquc et doctrina, monitis, consuetudine, 
exemplo illum boni verique flagrantem amorem 
studiumque indefessum in discipulorum animis 
excitet alatque perpetuo. Talem vero in eos 
vim efficacissimarn habere posse libros illos, qui- 
bus tanquam inanimis et mutis utuntur magistris , 
mihi sane, quidquid sibi persuadent alii, pror- 
sus incredibile est. QuA de re mccum sentientes 



Digitized by Google 




11 



haud pauci in omnia contraria ruunt. Scholas 
condendas esse clamitant et aperienda angustiora, 
quae dicuntur, seminaria, ubi una viventes ad 
certum definitumque modum erudiantur et exer- 
ceantur generosi juvenes, ad munus Sacrum desti- 
nati; haec autem seminaria ita esse ordinanda, ut 
ne a recto tramite vel latuin unguem deflectant 
studiosi, summa cura caveatur; proplerea quo- 
que haud aliam, quam quae ad symbolorum nor- 
mam diligenter exacta et Ecclesiae auctoritate 
sancita sit, ibi tradendam et fere eorum animis 
insculpendam esse doctrinam Theologicam ; quin 
et strictis agendi vivendique regulis observandis 
assuefaciendam esse imperitam et temerariam 
eorum juventutem et severa morum disciplina 
coercendam esse ejus petulantiam atque ita do- 
manda libera eorum ingenia. Quam quidem opi- 
nionem ne quis verbis a me exaggerari putet , 
Jesuitas testor aliosque iis haud dissimiles Ec- 
clesiae Romano-Calholicae doctores, qui magna 
quidem eruditionis mole refercire solent discipu- 
lorum memoriam et intellectum, at simul iuge- 
nium opprimunt et, de cura animorum parum 
solliciti, ita eos fingunt et exercent, ut haud secus 
atque jumenta ad vehendum trabenduinve et canes 
ad venandum exerceri videantur. Nec desunt, 
eheu ! nostra saltem aetate , inter variarum fami- 
liarum Protestantes, qui simile quid prae 
liberaliori institutione Academica in votis habeant. 

Sed nulla potest, nisi fallor, in rem Christianam 
capitalior pestis importari, quam hujusmodi illi- 
beralis agendi ratio , cui vel effrenatam studio- 
sorum licentiam paene praeferendam duxerim. 
Quid? quod ne praeclaro quidem institutionis, 
quam descripsimus, nomine abutendum est, ubi de 
talibus, quibus ipsa subvertatur humana natura, 
sermo est. Jam vero si inter has fere oppositas 
hominum opiniones media quaedam ineunda via 
est, quam tenuisse dicuntur beati, ultro se 
nobis offert memorata illa Academica institutio , 
quam a majoribus nostris, viris prudentissimis , 
traditam accepimus. Est euim , sapienter adhi- 
bita, institutio veri nominis, nec tamen aliud 
quid quam mera institutio. Et hanc quidem eos 
institutionem ad futurum Sacrorum antistitem 
formandum longe aptissimam habuisse, vel inde 
licet suspicari , quod in condendis Academiis 
Ecclesiae maxime salutem ob oculos habuerint. 
Voluerunt enim, ut hic et alibi cum aliis disci- 
plinis bene multis praesertim Theologiae disci- 
plina , tanquam in sede tranquilla et oppor- 
tuna, habitaret et excoleretur strenue, unde 
quotannis bene praeparati prodirent Sacrorum 
antistites , vero ingenii animique cultu commen- 
dabiles. Cujus rei egregium habemus atque omni 
dubitatione majus documentum historicum in 
literis, a gulielmo I mo , principe Arausiaco, 
ai illustrissimum hujus Academiae senatum missis 

de danaei negotio , anno mdlxxxii , ubi » mihi 

»sane,” inquit, »cum primum auctor essem 
» instituendae scholae , illud inprimis propositum 
» erat , ut studii Theologici prima et summa 

» haberetur ratio.” Quod idem de ceteris omnibus 
valere, postea conditis in patria nostra Academiis, 
vix est , quod moneam. Haec autem de institu- 
tionis Academicae in Ecclesiam vi saluberrima , 
per longam annorum seriem usu comprobata , 
opinio ita invaluit apud nostrates, ut de alia 

Sacrorum antistitis formandi ratione ne cogitave- 
rint quidem et a condendis , quae diximus , semi- 
nariis Theologicis omnes hodieque abhorreant 

Theologi liberaliores. Imo vero nuperrime lege 
apud Reformatos ecclesiastica denuo sancitum est, 
neminem prorsus ad munus sacrum , instituto 
examine, rite promoveri posse, nisi qui per tres 
quatuorve annos, probantibus Professoribus, Aca- 
demiae sludiisque in Academia Theologicis dili- 
gentem operam dederit. Audiuntur tamen , ut jam 
significavi , hac nostra aetate , hic illic obloquen- 
dum et nova molientium diversae voces. Quibus 
equidem motus, et personae meae et aetati et 
vero etiam muneri, quod hodie suscipio, gra- 
vissimo optime convenire ratus sum , hac utens 
solemnilate, antiquam illam, nec tamen antiqua- 
tam , de Theologorum institutione Academica , 
omni alii longe praeferenda, sententiam pro viri- 
bus ita probare , ut de eximia ejus bonitate et 

utilitate nulJa superesse possit dubitatio. Unde 
simul vobis omnibus , qui , Academiae Ecclesiaeque 
nostrae bene cupientes, hic adestis, satis super- 
que patere possit, et quid de Academico meo 
munere sentiam , et quomodo illo fungi apud ani- 
mum meum constituerim. Dicam igitur de insti- 
tutione Academica, ad futurum Sacrorum 
antistitem formandum aptissima. 

De hoc vero argumento in tanto Eruditorum 
consessu dicturo, prae omnibus aliis vestra mihi 
indulgentia imploranda est, Auditores humanissimi! 
meae quippe tenuitatis probe mihi conscio. Co- 
gitate, quaeso, si forte minus bene et copiose et 
eleganter verba fecerim, me ad hunc usque diem, 
quoties ad dicendum prodirem , una usum fuisse 
lingua vernacula et praeterea quamplurima mihi 
deesse, quibus tantis viris quodammodo placeam! 
Impense laetabor, mihi credite, si vobis, sin 
minus doctrinae copiam ingeniique acumen , at 
industriam certe et diligentiam et veri bonique 
amorem meum salis approbaverim. Itaque animis 
auribusque faveatis ! 



Institutionem Academicam hoc praesertim no- 
mine laudaturus , quod ad futurum Sacrorum 
antistitem formandum longe aptissima sit, statim 
in controversiam incido, hisce diebus agitatam, 

utrum in Academiis noslris Theologiae locus suus 
honosque in perpetuum constare debeant necne. 
Nimirum medio, quod dicitur, aevo, cum 
penes clericos et sacerdotes omnis paene esset 
literarum artiumque cultura , in Theologiam tan- 
quam reliquarum reginam principatus delatus 
est ; recentioribus vero temporibus se eo magis 
magisque orbari aut eliam subinde omni in dis- 
ciplinis loco excludi vidit. Imo eo perventum 
est , ut eam reliquarum cognatione eximen- 
dam sibique solam relinquendam esse vociferati 
sint in patria nostra non impii tantum et turbu- 
lenti novatores aliquot, sed viri etiam honora- 
tiores et eruditionis laude conspicui. De quft 
quidem quaestione quominus multa disputem — 
nam cum iis mibi rem esse haud diffiteor — 
otium fecit Hengelics noster , in otio suo meri- 
tissimo minime etiamnunc otiosus. At lubet ta- 
men , praeeunte eo, nonnihil in medium proferre, 
quo disciplinae illius , cui nomen dedi vilamque 
dicavi, jura ab omni impetu quodammodo saltem 
Academiae vindicem. Theologia enim, quod haud 
facile quis negaverit et vel ipsius nomen arguit, 
doctrina est , proprie sic dicta , quae , haud secus 
ac reliquae omnes, quae in Academiis traduntur, 
suis ipsa viribus nitatur, suis e principiis pen- 
deat , suas in partes dividatur atque ad certam 
definitamque disciplinae normam ab omnibus 
excolatur germanis Theologis. Fateor equidem , 

me, ita loquentem , non illam mihi velle Theo- 
logiam scholasticam , quae quondam nostris in 
scholis doceretur , vanissima quadam doctrinae 
specie indutam illam formulisque, quae dicuntur, 
artificialibus involutam , imo controversiis quam 
maxime futilibus litibusque sterilibus ita referiam, 
ut ad nullam prorsus aliam rem utilis esse vide- 
retur, nisi ad alendum, quod in proverbium 
abiit , odium Theologicum. Sed hanc mihi volo , 
quae inde a medio seculo praecedenti culta est 
et jam viget floretque veri nominis Theologia. 
Haec igitur, in qua explicanda ornandaque mulli 
desudarunt desudantque adhuc ingenii subtilitate 
et doctrinae copia insignes viri; haec, inquam, de 
Deo rebusqne divinis doctrina, ad Ecclesiae Chri- 
stianae hominumque salutem apprime composita , 
inter reliquas omnes , quae coluntur , varii generis 
disciplinas locum suum et merito oblinere et jure 
suo sibi vindicare omnino videtur. Jam vero si 
» esse omnium illarum artium , quae ad huma- 
» nilatem pertinent , commune aliquod vinculum 
» doctrinasque omnes quasi cognatione quadam 
» inter se contineri” cum tdllio verissime dicatur, 
quid tandem est , quod ab Academiis nostris una 
arceatur Theologia et vel exsul vagari vel in suis 
tantum seminariis solitaria habitare cogatur ? 
Quam iniquam ejus sortem et Acaderaiarum no- 
strarum et vero ipsius religionisque, quam pro- 
fitemur, sanctissimae causa lugeremus vehemcnlis- 

sime. Academiam vobis lingite Lugduno-Batavam, 
quae princeps omnium in patria nostra dici con- 
suevit et hoc suo nomine ad hunc usque diem 
non immerito gloriatur, eam fingite vobis, Theo- 
logorum luce haud amplius collustratam ! Habe- 
tis jam, quam dicitis, Universitatem, in quA 
scilicet historia enarretur universa , historia vero 
ecclesiastica, quae cum e& intime cohaeret, non 
item ; in qua omnis strenue tradatur philosophia , 
summa vero ejus pars, quae de Deo agit et 
Theologia dicitur Naturalis, non item; in quA — 
ne plura excitem — Graecae Latinaeque et vero 
Orientales summA cura colantur literae toliusque 
antiquitatis grammatice explicentur, quae super- 
sunt, monumenta, quin et ipse Koranus, Ara- 
bum liber sanctissimus, Sacra vero Novi Vete- 
risque Testamenti scripta , quae ipsam Dei pate- 
factionem, scripto nobis consignatam, et rei 
Christianae initia ipsiusque adeo divinae veritatis 
normam atque obrussam continent, non item! 
Quorsum haec? Nimirum ut intelligatis , Audi- 
tores! quantopere Academiae intersit, suum inter 
bonarum artium doctrinarumque cultores Theo- 
logis constare locum. Nec tamen nego, illa a 
me praesertim in Theologorum ipsiusque adeo 
Theologiae favorem disputata esse. Haec enim , 
quod haud infima ejus laus censenda est, haec, 
si qua alia disciplina, utut sui juris, ceterarum 
tamen tantum non omnium subsidia sibi quaerit 

9 

casque sibi in auxilium vocat quotidie humanique 
nihil prorsus a se alienum putat, etiamsi res 
maxime divinae ejus curae commissae sint. »Om- 
j>nia vestra sunt”, ila paulus Apostolus ad 
omnes Christo fidem habentes: quod ejus dictum 
praeclarum de Theologis inprimis valet vere 
Christianis, quippe quorum nemo nomine suo 
dignum se praestiterit, nisi liberaliorum artium 
literarumque humaniorum cognitione probabiliter 
tinctus fuerit. De literis autem humanioribus 
studiisque, quae dicuntur, Theologorum propae- 
deuticis vix est, quod dicam: adeo in oculos 
incurrit, haec prorsus ei necessaria esse, qui in 
Theologicis vitae suae tabernaculum collocare cupiat. 
Sed dici non potest , quantum ei Matheseos , 
Historiae Naturalis , Physices et Astronomiae ele- 
menta aliaque plura ejusmodi nosse profuturum 
sit, simul atque ipsi adeo Theologiae operam 
suam navare inceperit. Nec Semilicarum dialec- 
torum aut Philosophiae, quae dicitur, Theorc- 
ticae ejusque inprimis partis Anlhropologicae stu- 
dium a Theologo sine gravi negligitur rei suae 
detrimento. Quin nihil fere docendo traditur in 
Academia , quod non ad futurum Sacrorum an- 
tistitem exornandum informandumquc aliquatenus 
saltem conducat. Quod non tantum de variae 
ejusque fructuosissimae doctrinae copia , quam sibi 
ila acquirat, a me dici putetis, quamquam et 
hcc non nihili pendendum est ; sed id inprimis 

milii volo, cum per illarum cultum artium disci- 
plinarumque ad quaevis bona et honesta et su- 
blimia cum intclligenda tum appetenda institui. 
Et literis quidem , ut in confesso est , ad omnis 
elegantiae et humanitatis sensum excolitur et in 
antiquitate quasi habitare assuescit. Deinde in 
quorumvis philosophorum scholis res et quae oculis 
subjectae sunt et quae mente sola comprehen- 
duntur, indagare, discernere, dijudicare discit, 
ita ut ad verum ubivis cernendum acer fiat et 
acutus mentis ejus veluti oculus. Quibus denique 
dotibus si germanum illud veri studium, quod 
(piXoGoq)tccs , proprie ita dictae, nomen gerit, 
in ejusdem animo excitatum accesserit, quae non 
praeclara de tali tamque exercitato juvene ejusque 
in Theologia progressibus augurari licet ! Hanc 
vero regiam ad nostram disciplinam inire viam , 
qui tandem , obsecro vos , futurus poterit Theo- 
logus , simul ac temerariis quorumdam conatibus 
id effectum erit, ut Theologiae ejusque studiosis 
suus in Academia locus denegetur ? Sed ut ad 
hunc usque diem iis non denegatum esse locum 
illum ex animo gaudemus , ita et ne in posterum 
ullo modo denegetur, volis optamus ardentissimis, 
omnem omnino Academicam institutionem ad 
futurum Sacrorum antistitem informandum aptis- 
simam habentes. 

Hisce jam pro orationis consilio breviter dispu- 
tatis, age, ipsam, qualis in Academiti traditur, 

2 * 

Theologiae doclrinam ila contemplemur, Auditores! 
ut hanc quammaxime ad illam, quam dicimus, 
Sacrorum antistitis informationem valere, luce 
nobis clarius appareat! Et de universa quidem 
Theologia hic mihi sermonem esse facile intel- 
ligilis. Nam quamquam , pro ingeniorum diver- 
sitate, alii aliam ejus partem sibi eligant, quam 
in deliciis habeant et in quA majorem prae ceteris 
ponant operam , vel sic tamen nemo Theologus 
dici potest, nisi singulas laudabiliter calleat dis- 
ciplinas Theologicas. Adeo enim inter se co- 
haerent et unum quasi corpus constituunt, ut 
haec illave pars haud sine gravi negligatur cete- 
rarum detrimento. De quibus Theologiae parti- 
bus enucleate coram vobis dicere supersedendum 
mihi videtur. In vulgus enim notum est , tres 
quatuorve hodie distingui atque in suas denuo par- 
ticulas dividi. ITabet sane , quo se commendet 
tripartita schleieumacheri distributio, quem suo 
quisque modo secuti sunt rosenkrakzius , peltius 
aliique recentiores. Nec tamen scio, annon an- 
tiquior quadripartita , quippe simplicior et facilior 
et erga exegetieam disciplinam multo aequior, 
praeeuntibus kosselto , stSuduno , schmidtio , 

PLANCKIO , CLARISSIO nOStrO, HAGENBACHIO, aliis, 

longe praeferenda sit. Est saltem inter nostrates 
divulgata et celebrata maxime. Cujus rei nobis 
testis est koopmaksius, vir clarissimus, qui, ante 
hos quinque et viginti annos, oratione sua inau- 



Digitized by Google 




21 



gurali , Amstelodami habila , egregie docuit, 
ex interpretatione , historia , philosophia omnem 
constare Theologiae disciplinam eamque hoc 
nomine prorsus literariam dicendam esse. 
Quibus tamen nisi pars addatur , quam prae 
ceteris practicam appellare solent, quaeque, his 
maxime diebus a mpijrlisgio inter nostrates ex- 
culta et a niermeyero, decessore meo, commen- 
data , Theologiam , quae dicitur , catecbeticam , 
homileticam , liturgicam , pastoralem , politico- 
ecclesiasticam complectitur, ne plenam omnis 
omnino Theologiae descriptionem habere existi- 
metis ! Neque putetis , quaeso, hanc practicam 
Theologiam ad Sacrorum antistitem futurum for- 
mandum unice valere, ceteras vero non item. 
Imo vero sine ceteris omnibus ne rite excoli qui- 
dem , nedum exerceri potest practica illa Theologiae 
pars , quae et ipsa , quamquam de praxi agit 
ecclesiastica, tota theoretica est, unde reliquarum 
omnium caput et consummationem eam fere dixe- 
ris. Sed hoc mihi volo , Theologiam exegeticam , 
quae critica et grammatica Veteris Novique Testa- 
menti librorum interpretatione constat, et histo- 
ricam , quae rei Christianae initia , progressus , 
vicissitudines hodiernumque ejus statum enarrat, 
et philosopham sive syslematicara , quae in ex- 
ponenda versatur religionis Christianae doctrina 
cum dogmatica , tum ethica , haud minus atque 
practicam illam ab eo colendas esse , qui munere 



Digitized by Google 




22 



Sacro aliquando fungi iti votu habeat. Quod 
simulae muneris illius, orationis initio breviter 
descripti, officia vobis in memoriam revocaveritis, 
mecum ipsi perspicietis continuo. Quid enim 
Sacrorum antistes? Rem Christianam promovendi, 
Sacram Scripturam coram populo explicandi , re- 
ligionis sanctissimae doctrinam , veram illam pu- 
ramque , tradendi , illustrandi , defendendi , in- 
doctos quoscunque erudiendi , eruditos in fide 
Deo camsToque habita confirmandi , errantes 
reprehendendi , afflictos miserosque consolandi , 
omnes omnino ad vitam vere Christianam cohor- 
tandi , verbo dicam , docendi provincia ei in 
Ecclesia demandata est. llanc autem docendi 
provinciam suscipere eamque administrare, nisi 
ipse rem Christianam probabiliter edoctus sit, 
nemo potest. Requiritur prorsus , ut quam 
ciiristo debemus , unigenito Dei filio eidemque 
homini perfectissimo , religionem ejusque in ho- 
mines vitiosos vim efficacissimam , quA , peccato 
ejusque miseriti liberati , in Dei Patris communio- 
nem filiorum instar redeant, bene sibi cognitam 
et perspectam habeat atque in usus praclicos 
convertere possit. Nec tamen perspectam potest 
habere, nisi per genuinam librorum Sacrorum 
interpretationem et accuratum historiae ecclesia- 
sticae studium ad cognoscenda nostrae religionis 
placita dogmatica et moralia ejusque nativam 
indolem prorsus divinain probe perspiciendam , 

philosophorum more , felici cum successu perve- 
nerit. Ne dicarn , liAc sol;\ e&que regia via eum 
de religionis Christianae veritate ita sibi penitus 
persuadere posse, ut eam aliis commendare et 
inculcare voce , exemplo vitaque omni haud facile 
desistat, quippe vim ejus salutarem ipse in 'diem 
magis expertus. 

Jam vero, Auditores! si haec recte quidem a 
me dicta sunt, de institutionis Academicae utilitate* 
et vero etiam necessitate , quoad Theologiam a 
futuro Sacrorum antistite discendam , vobis per- 
suadere , facilis , ut videtur , res est. Haec enim , 
ut paucis eloquar quod sentiam, docta est et 
liberalis et practica institutio. 

Et docta quidem proplerea dicenda est, quod 
nullum omnino doctrinae apparatum usumque 
respuat. Iu exegeticis utrumque Veteris Novique 
Testamenti codicem , alterum Hebraeo , alterum 
Graeco sermone conscriptum , omni studio explorat 
ejusque singulos locos critices ope in integrum 
restituere et secundum certas Hermeneutices re- 
gulas, grammatica subtilitate adhibita consultoquc 
loquendi usu, ita intelligere conatur, ut et in 
libros ipsos eorumque auctores prudenter inquirat 
ipsumque, quod continent, argumentum strenue 
investiget. In historicis deinde ipsos adit vel 
abditissimos fontes, unde res olim gestae co- 
gnoscantur, nec res tantum gestas earumque causas 
perscrutatur , sed et qui in iis prodeant , homines 

populosque Christianos dijudicat et quae decre- 
verint dogmata , nec non quos celebrarint ritus 
ceremoniasque sacras critice enarrat et quam in 
eos vim habuerit religionis illud institutum , quod 
Ecclesiam appellant , veluli digito commonstrare 
nititur. In systematicis porro, quae dicuntur, 
religionis Christianae doctrinam dogmaticam atque 
ethicam , ad normam Euangelii , suis e principiis 
* deducere, ad philosophorum subtilitatem exigere, 
dilucide per partes exponere ejusque et divinam 
originem et maximam etiam gravitatem evidenter 
collustrare sibi habet propositum. Quibus denique 
Theologiae accedit pars illa , quam jam descripsi- 
mus, practica, quae doctam omnino et philoso- 
pham muneris Sacri ejusque officiorum expositio- 
nem continet, ad disciplinae, proprie sic dictae, 
nonnam probe exactam. Videtis igitur , quo jure 
docta vocetur, imo doctissima Academica insti- 
tutio! »Quid vero,” ita forte quis mihi objiciat, 
»haec omnia, quae enumeras, quid ad munus 
)) Sacrum rite peragendum 7 Nocet , ut in pro- 
averbio est, omne nimium. Est modus in rebus, 
» neque omnia possumus omnes. Jam ubi pueri 
» tantum indoctique homines instituendi sunt et 
» aegrotantes spe futuri erigendi atque res Chri- 
» sliana , Apostolorum more , ad captum vulgi 
» scilicet, exponenda et commendanda est, sim- 
» plex sufficit et popularis , quam vocant , doctri- 
»nac religionis cognitio. Tu igitur, o bone! doc- 

» liora illa Theologis relinquas, ue vero fuluros 
5) doceas Sacrorum antistites , quippe abstrusiora 
»et nihil ad vitam afferentia.” Audio. Neque 
sane is ego sum , qui Theologiam , strictiori 
sensu ita dictam , coram concione tradendam 
et controversias scholasticas apud indoctum vulgus 
movendas esse putem. Imo dici vix potest, quot 
quanlaque illa Theologiae cum ipsa, quam tractat, 
religione permutatio iu rem Christianam damna 
intulerit. Sed idem hoc mihi persuasissimum 
habeo, ad haec duo, quae toto coelo distant, 
probe distinguenda atque ad rem Christianam 
quovis meliori modo promovendam bene instructos 
et Theologice eruditos requiri doctores Ecclesia- 
sticos. Docet res ipsa , vel me tacente , haec 

tantum doceri et pro concione copiose tractari 
et ad omnem hominum temporumque rationem ea , 
qud par est, prudentiA accommodari posse, quae 
quis sibi ab omni parte perspecta habeat et ipse 
pertractando revera sua fecerit. Testatur etiam 
omnis aevi historia, quae veritatis testis dici con- 
suevit , quo tempore neglecta jaceat Theologia , 
eodem languescere ac veluli torpore hebetari vitam 
in Ecclesia vere Christianam , contra vero , e& 
denuo culta atque exornati, religionem etiam 
ipsam effloruisse. Et nostra quidem tempora tan- 
tam attulerunt de rebus , ad religionem pertinen- 
tibus, opinionum diversitatem, tantasque pepere- 
runt inter partes varias , in quas divisa est et dila- 

ccrala uDa chrjsti ecclesia , rixas altercaliones- 
que, taraque vehementem patiuntur adversa- 
riorum quorumlibet in rem Christianam impe- 
tum , ut antistites sibi efflagitent , nec quavis 
doctrinae veluti aura commotos et exagitatos , 
nec probabili variae eruditionis copi& carentes, 
sed ad religionem sanctissimam tuendam proban- 
damque ab omni parte promtos atque paratos. 
Quare rationem ita concludimus, aptissimam esse 
institutionem Academicam, quippe doctissimam. 

Nec tautum docta dicenda est, sed et libera- 
lis, quam laudamus, institutio. Ab initio inde 
haec exoptatissimae liberalitatis nota nostris pro- 
pria fuit Acadcmiis, quippe cura renata libertate 
ortis. Postquam pro jure ac pro religione arma 
sumserant majores nostri, hanc condiderunt in 
Hollandia non scholam, sed Academiam, in 
qua omnes colerentur ingenuae artes ac discipli- 
nae, eamque ipsA institutionis lege appellarunt 
» liberam et publicam.” Noverant enim pro ea , 
qua erunt, prudenliA viri sagacissimi, doctrinam 
quamcunque, nisi libere colatur, bene coli non 
posse et vi illatam nullam in quoquam fore vigentem 
stabilemve. Atque haec, quam proclamarunt , 
libertas Academica non in formA tantum et consti- 
tutione, sed magis etiam in docendo discendoque 
posita est. Docent ea, ad quae docenda maxime 
vocati sunt, doctores, qu«i quemque libet ratione, 
nec tamen aliis, quae praeterea utilia ducunt, 

abstinere cogantur, neque etiam ad audiendum 
frequentandumque studiosorum quisquam cogitur. 
Omnes libere vivunt atque in studia libere in- 
cumbunt, prouli fert animus. Hoc igitur nomine 
a scholastici prorsus differt Academica institutio, 
ita ut quod in pueris necessarium sit , in juveni- 
bus , ad quamdam aetatis maturitatem provectis , 
servile habeatur. Sine qui libertate, quam tamen 
cave ne cum licentii quavis confundas, aut fallor 
equidem , aut nulla prorsus cogitari potest veri 
nominis institutio. Neque est, Auditores! quod 
Ecclesia Christiana hanc in futuris suis antistitibus 
informandis libertatem aegre ferat eamque gravetur. 
Est enim ipsa liberrimum Dei hisce in terris 
institutum, ab omni servitutis specie alienissimum 
atque ad veram inter homiues promovendam liber- 
tatem apprime compositum. Et tales inprimis 
sibi exoptat in diem magis antistites et doctores, 
qui non quae sibi tradita et a patribus accepta 
habent religionis Christianae placita memoria tan- 
tum teneant et sua vice tradant aliis, aut in 
verba magistri cujusdam qualiscunque tandem 
jurare consueverint, sed qui, praejudicatis opi- 
nionibus vacui , ipsam religionis doctrinam puram 
et intaminatam e limpido Sacri Codicis fonte hau- 
riant et ex ipso optimi Servatoris ejusque Aposto- 
lorum ore exceptam ad populum ferant Christianum. 
Quod de Prolestantium, qui dicuntur, et 
Reformatorum adeo Ecclesiae familia, quid- 

quid contradicunt alii, ita valet, ut haec, demta, 
quam strenue propugnavit et qu& merito gloriatur, 
cogitandi explorandique libertate, sibi suisque 
principiis constare prorsus nequeat. Nec profecto 
metuendum est, ne religio ipsa, quam profite- 
mur, Christiana hujus libertatis abusu labefactetur 
quodammodo et hisce in terris exstingui possit. 
Est enim indole sua atque origine prorsus divina 
suaequc ipsa divinitatis in animis hominum tes- 
tis atque vindex. »Vera fides amat libertatem,” 
ita jam ante tria secula et amplius praestan- 
tissimus angelus merula , cui , quo magis de 
religionis Christianae veritate nobis penitus per- 
suasum est, eo alacrius toto animo assentiemur. 
Nimirum tanta est veritatis coelestis vis et efficacia, 
ut, libere explorata, luce splendeat continuo 
majore ac, veluti aurum argentumve a vilioribus 
metallis , eo dignoscatur facilius. Ita in ipsius 
maxime Ecclesiae salutem omnis illa cedit Aca- 
demica institutio , quam ad informandos Sacrorum 
antistites aptissimam praedicamus , quippe non 
doctissimam tantum , sed et liberalem , quin etiam 
liberrimam. 

Denique propterea quoque, quod practica 
est, institutionem commendamus Academicam. 
Quo dicto non hoc sane mihi volo, Theologiam in 
Academia tantum utilitatis causa doceri et in 
Ecclesiae continuo usum convertendam esse. Vereor 
enim, ut, quae unice ad utilitatem spectat, et vere 

docla sit et vere liberalis Theologiae disciplina. 
Nec Theologiae etiam , quae dicitur , pars practica 
mihi tantum, haec dicenti, versatur ob oculos, 
quam revera mere theoreticam esse jam significavi. 
Sed ideo praclicam dicimus institutionem nostram 
Academicam, quod quae futurus Sacrorum antistes 
cognita sibique perspecta habere debeat , ibi 
cuncta tradantur, et ita quidem tradantur, ut 
ea in suos ipse usus convertere possit iisque mente 
animoque ipse excolatur et ad obeundum munus 
Sacrum, quantum fieri potest, praxi etiam exercea- 
tur. Qua in re nostras multum iis praestare, quae 
in Germania habentur, Academiis, notissimum est. 
Ibi enim Theologiae docendae provincia doctoribus 
plerumque demandatur, scboltl tantum librorumque 
lectione eruditis, non autem vita hominum Eccle- 
siaeque usu exercitatis, neque ullum fere, quate- 
nus Theologiam profitentur, cum Ecclesia com- 
mercium habentibus. Unde fit, ut seminariis, 
quae vocantur, homiletico-practicis huic malo me- 
delam afferre conentur, quotquot Ecclesiae consu- 
lunt. Apud nos vero longe alia res est , neque 
ejusmodi magnopere desideramus seminaria. Ad 
Theologiam enim in Academia docendam hic, 
vulgo duntaxat, ii tantum vocantur, qui per ali- 
quod vitae tempus pluresve adeo annos muneris 
Sacri obierunt officia et praxin ipsi exercuerunt 
Ecclesiasticam. Jam ab his jure quodam exspec- 
tari potest, Ecclesiae iis quammaxime salutem 

curae cordique esse cosque uihil magis docendo 
quaerere, quaui ut iu Ecclesiae usum erudiautur 
et exerceantur futuri Sacrorum antistites. Cujus gra- 
vissimi ejusdemque fructuosissimi officii praestandi 
ita sibi erat conscius praestantissimus noster nier- 
meyerus, quem unum e mortuis exempli gratia 
nominasse sufficiat, ut hoc in institutione sud nun- 
quam negligere sibi firmiter animo non proposue- 
rit tantum, sed et fide interposita coram vobis, 
hoc ipso e loco, spoponderit publice. Cujus 
ego, pro tenuitate mea, insistens vestigiis, nihil 
etiam prius habebo aut antiquius, quam eo eniti, 
ut non tantum eruditi, sed et exculti caRisxique 
amore penitus imbuti atque bene exercitati e 
schola mea prodeant Ecclesiae doctores. Quii in 
re haud facile omne me tulisse punctum existima- 
verim. Namque ea, ni fallor, vivimus tempora, 
quibus practica haec institutionis Academicae pars 
omni modo excolenda sit et promovenda, ut ne 
muneri suo gravissimo prorsus impar sit, quicun- 
que, peractis studiis Theologicis, ad populi Chris- 
tiani commoda curanda vocetur. Et talem omnino, 
quod gaudemus, suppeditat Academica institutio 
virium exercendarum facultatem multiplicem , cate- 
chesibus v. c. instituendis, orationibus Sacris con- 
ficiendis habendisque, disputatiunculis conscriben- 
dis aliisque ejusmodi pluribus, quin familiaribus 
etiam doctorum cum discipulis horumque inter 
se , moderante doctore , colloquiis et consuelu- 

dine adeo quotidiana, ut, si his omnibus bene 
utantur , magis magisque informari possint ac 
vel uti praxi quadam praevia exerceri studiosi 
juvenes. 

Hic, cursu peracto, pedem figere et, causa 
perorata , orationi meae finem imponere possem, 
Auditores! nisi unum adhuc dicendum restaret 
idque, mei quidem opinione, gravissimum. Aptis- 
simam laudavimus institutionem Academicam , qua- 
tenus praecipue lectionibus habendis frequentan- 
disque et quotidiano doctorum usu constat. Et 
certe quibusnam utantur doctoribus atque ma- 
gistris, quotquot ad spem muneris Sacri adspirant, 
quamplurimum omnino interest. «Quales enim,” 
ita praeclare pakavius, Theologus Groninganus, 
«quales reddere discipulos volumus, tales necesse 
«est, ut simus ipsi, veri amore ardentes, boni 
«sanctique amantes, vere liberales ingenioque et 
» animo toto ad divina intenti.” Nec tamen omnis 
prorsus a doctorum probitate et industria pendet 
institutio. Hi duces tantum commilitonibus prae- 
eunt viamque exemplo monstrant et, ut sequan- 
tur , gnaviter eos adhortantur. Ipsi vero commi- 
litones se iis erudiendos et instituendos confiden- 
ter tradant atque amore cum iis jungantur vere 
Christiano, dici vix potest, quam necesse sit. Imo 
vero se ipsi , moderante Deo , instituant exerceant- 
que sibique mutuo, quantum possint, opitulentur 
oportet. Summum sibi vitae consilium animo pro- 

ponant quotidie. Continuum cum Deo habeant 
alantque commercium. Ad eum colendum pre- 
cibus , Sacrae Scripturae usu , frequentandis Ec- 
clesiae Sacris , animum mentemque componant. 
Alacriter in studia incumbant domestica. Crebrtk 
repetitione, quae mater studiorum vocari so- 
let, docta recolant. Saepius vires ipsi suas inter 
se periclitentur. In sodalitiis , xpiae vocantur , 
amicitias jungant et studiorum communione ad mu- 
tuam evehantur animorum conjunctionem. A turpi 
pigritia, a stolidA vanitate, ab intemperantia mo- 
rumque depravatione immunes se servent atque 
junioribus seniores consulant. De castitatis et vir- 
tutis vere Christianae praemio inter se concertent 
omnique id curA agant, ut bene peracti curriculi 
Academici nunquam eos poeniteat, dicti illius prae- 
clari memores: »oratio, meditatio, lentatio 
afaciunt Theologum.” Atque haec quidem 
talia sunt, ut numquam satis studiosorum animis 
inculcentur, inprimis Theologorum. Ipsa vero, 
animadvertite, Auditores! ad colenda haec omnia 
quam optime sit composita Academica vita. Habet 
sane , non nego equidem , pericula sua peccandi- 
que illecebras; sed haec mihi unice vera est animi 
constantia , quae periculis exploretur et ad omnem 
surda est Sirenum canium, prava jubentium. Et 
praestat omnino ipsius vitae usu, antequam in 
lucem prodeant, futuros exerceri Sacrorum antis- 
tites, quam inexercitatos postea turpiter labi aut 

deflectere. Et sua quoque bona et commoda ha- 
bet vita illa Academica, cujus meminisse juvat 
provectioris aetatis viros quoscunque spectatissimos. 
En lectissimam juvenum coronam , moribus, doc- 
trina, consilio prope aequalium, qui libere vivunt, 
nec curis gravati neque officio, a solita hominum 
consuetudine in multis segregati, procul a parenti- 
bus atque cognatis, novae civitatis ejusque Acade- 
micae socii facti! Eodem veri amore incensi et 
altiora petentes, quam quae pueris tradantur, eodem 
convenerunt, et in ea quidem vitae aetate felicis- 
simi, ubi mens aperta, memoria nondum affecta, 
animus ad hilaritatem compositus, sensus animi 
vividissimi sciendique summa est cupido corpo- 
risque vigor integerrimus. Convenerunt autem, ut, 
nulli adhuc divitiarum nec stirpium honorumve 
ratione habili, in ingenua incumbant studia, huma- 
nitatem colant, ad ipsa veritatis religionisque adeo 
divinae arcana penetrent et ad gravissima institu- 
antur in republica Ecclesiique Christiani obeunda 
munera. Hi, ubi fraternae jungantur amicitiae 
vinculo, quantopere sibi invicem prodesse pote- 
runt et institutioni suae mutuo inservire, virtutum 
inter aequales aemuli! Ad me saltem quod atti- 
net, Auditores! si quam in me vim habuerit 
Academica institutio, qu& ad bene peragendum 
munus Sacrum rite praepararer, hanc ut commi- 
litonibus meis amicissimis, quorum nonnullos hic 
adesse summopere laetor, haud minus acceptam 

referam, quam doctissimis iisque optimis, quos 
cum Amstelodami, tum hic Leidae habui, 
praeceptoribus, utique par est. 

Jam ad finem perductA oratione meA quali- 
cunque tandem, dicta breviter recolite, huma- 
nissimi Auditores! Aptissimam laudaturi, prae 
quavis alia, Academicam institutionem, ad futuros 
quidem Sacrorum autistites probe informandos, 
primum de propaedeuticis , quae vocantur, studiis 
lilerarumque humaniorum cultu diximus, Theo- 
logo quippe prorsus necessariis; ipsam deinde de- 
lineavimus, qualis in AcademiA traditur, Theo- 
logiae disciplinam , eamque doctam , liberalem , 
practicam, et postremo ad vitam provocavimus om- 
nemque consuetudinem Academicam. Quid plura? 
Ob oculos mihi versatur antistitis Sacrorum per- 
fectissimum exemplar, qui, ad optimi Servatoris 
ejusque Apostolorum similitudinem, veritatis coe- 
lestis ipsiusque adeo Dei spiritu afflatus, et ad 
praeclara quaevis divinaque factus, religionem, 
quam sana mente concepit animoque fovet devo- 
tissimo, vere Christianam ore facundo tradat, 
labore indefesso ubivis promoveat, vilA moribus- 
que integerrimis commendet aliis, gregisque, sibi 
commissi, curam agit fidelissimam, » non vi 
» coactus nec turpis lucri studio ductus, sed 
» libenti et alacri animo, neque ita etiam ut 
» tanquarn dominetur in electos, sed ut se magis 
)> magisque gregis exemplum imitandum praebeat.” 

IIoc igitur, quod nobis animo fingimus, quod 
mente veluti intuemur, ad quod pro viribus eni- 
timur , quod summis efferre laudibus omnibusque 
imitandum proponere, voce vero ac verbis haud 
satis depingere valemus; hoc inquam perfecti Sacro- 
rum antistitis exemplar, aut ego fallor, Audito- 
res! aut nulIA aliA , quam hac nostra Academica 
institutione , prudenter adhibilA , potest re facto- 
que in vitam transferri. 



Superest, ut, in auspicando munere Academico, 
officii, quA teneor, religione me solvam. 

Ad Vos igitur primo loco me converto, Acade- 
miae Lugduuo-Batavae Curatores! Viri nobilissimi, 
amplissimi! quibus id debeo, quod in editum 
hunc locum, quamvis trepidans, adseenderim. 
Vobis enim auctoribus et suasoribus facium est , 
ut Regis nostri augustissimi decreto, unA cum 
praestantissimo kdeneko, Theologiae professor re- 
nuntiatus sim in hac AcademiA ordinarius. Pro 
quo eximio in me collato beneficio bonAque , 
quam de me meisque studiis concepistis, opinione 
debitas Vobis grates persolvere hodie in animo 
est. Eas accipitote, Viri amplissimi! meque Ves- 
trum habitole observautissimum ! Nec putetis , 
quaeso , me in publicA hac animi grati testifi- 
catione subsistere velle, ac si verbis sategissem. 

3 * 

Imo vero nihil mihi magis curae cordique est, 
quam re et factis diligentiam meam atque in- 
dustriam in omnibus singulisque gravissimi , quod 
in me incumbit, officii partibus rite peragendis 
Vobis ita probare , ut vestri Vos voti nunquam 
poeniteat. Igitur si quid valeam, quod sentio, 
quam sit exiguum, id totum et Academiae, cui 
praeestis, consecrabo et studiosae juventuti , cujus 
commoda curare pergitis. Vos autem , qua estis 
humanitate, Vestro me honorifico favore prosequa- 
mini Vestr&que auctoritate et consiliis prudentis- 
simis depressum erigatis , vacillantem confirmetis , 
bona appetentem ad quaevis meliora et optima 
perpetuo excitetis ! Quod reliquum est , pro 
salute Vestrli vota nuncupo sincera. Servet Vos 
benignissimum Dei numen ita diu incolumes, 
ut et patriae , quae omnes omnium caritates com- 
plectitur, et inclytae civitati Leidensi et, quam 
sibi virtutis praemium reportavit , celebratissimae 
huic doctrinarum scholae bene ac prudenter, pro 
voto, consulere possitis! 

Vos deinde quum intueor, Viri Clarissimi! qui 
Academiam Lugduno-Batavam non tantum famae 
pervulgatae splendore, sed et exquisitissimae doc- 
trinae luce collustratis uberrimi , nescio , quo pu- 
dore ac verecundiae sensu perfundar, meae quippe 
mediocritatis mihi conscius. Octodecim fere anni 
praeterlapsi sunt, ex quo, post peracta studia 
Academica , vestris communibus suffragiis , Theolo- 

giae doclor renuntiatus sum ; sed Theologiam publice 
docendi provinciam aliquando in me delatum iri, 
ne per somnium quidem unquam cogitavi. Jam prae- 
ter spem exspeclationemque meam, haud tamen 
invitus, Vestro adscribor ordini, in desideratissimi 
kiermeyeri , quondam commilitonis mei , locum 
vacantem. Cujus ego summi Viri mortem prae- 
maturam eo magis cum omnibus bonis atque 
Ecclesiae Christianae nostraeque Academiae bene 
cupientibus lugendam duxi, quo arctiori cum eo 
amicitiae vinculo, inprimis postremo vitae tempore, 
junctus fuerim. Suspiciebam in eo accuratae 
eruditionis copiam et ingenii subacti acumen et 
amabilem illam animi modestiam ac candorem, 
quo bonus esse quam videri malebat , iisque maxime 
dolibus se et Vobis ita commendavit et studiosae 
juventuti, ut magis magisque in deliciis haberetur 
ab omnibus. Huic igitur succedens ej usque la- 
borem , morte eheu ! interruptum , in me susci- 
piens , cogitate , quaeso , quo sim animo , cum 
curae meae ac sollicitudiui maximae accedat rnoes- 
tiliae dolorisque sensus. Quis tandem ego sum, 
qui tanti Viri desiderium levem , et gravissimum , 
quod ejus obitu haec Academia , et vero ipsa 
Theologiae, praesertim Exegeticae, disciplina dam- 
num tulit , quodammodo saltem resarciam ? 
Erigit vero et recreat me Vestrae humanitatis 
recordatio, qua scilicet a me, doctore inexercitato, 
haud exspectetis, quae ille praestare potuit et, 

quamquam per nimis breve tempus, revera prae- 
stitit. Ergo Vos mihi succurrite, quos collegas 
aestumalissimos venerans saluto, meque Vobis 
ducibus et admonitoribus uti haud gravemini ! 
Sunt inter Vos, qui disciplinas profiteantur, qua- 
rum major est , quam ceterarum , cum TheologiA 
cognatio: his me quammaxime commendatum esse 
velim, ut omnes tendamus ad idem. Sed cunctae 
inter se arctissimo cohaerent vinculo artes doc- 
trinaeque liberales, et jam compertum habetis, 
me, cui futuri informandi sunt Sacrorum antis- 
tites , de Academicae institutionis utilitate haud 
minus magnifice sentire , quam communis fert 
Eruditorum sententia. De me igitur Vobis ita 
persuadeatis, hoc mihi in votis esse, ut pro viribus 
aliquid conferam ad alendam augendamque illam 
inter ejusdem Academiae doctores animorum con- 
junctionem, qua illius saluti et gloriae optime 
consulatur. 

Quod inpriinis Vobis dictum sit, Viri Claris- 
simi! quibus Theologorum Ordo Lei densis 
constat. Vobiscum arctioribus etiam vinculis ita 
me conjunctum video, ut paucis Vos singulatim 
compellare animus omnino jubeat. Decessit e 
Vestrum numero, quo cum celeberrimo palmio 
praeceptore usus sum , mullis mihi nominibus 
colendo, jouankes clarisse; sed te adhuc super- 
stitem hic adesse, Clarissime hengeli! est, quod 
maximopere laeter mihique ex animo gratuler. 

Tibi quid debeam, in cujus disciplinam e summi 
lennepii et roordae et tui meique hooyensii schola 
me Pater optimus transtulit, tuus quondam com- 
milito et etiamnunc amicus integerrimus, mihique 
filio ipsd vitd carior, quique maximis, quibus 
me cumulasti , beneficiis et hoc superaddidisti , 
quod mihi, ut delatam in me provinciam haud 
recusarem, suasor exstiteris; Tibi igitur quid de- 
beam, verbis sane enuntiare nequeo; sed beatum 
me praedico, qui jam Tibi adesse meamque Tui 
observantiam Tibi probare possim. Inter Theo- 
logos Tu certe, quamquam rude donatus, om- 
nium suffragiis, principem locum obtines, nec 
facile reperietur, qui de Novi Testamenti arte 
exegelicd Te magis meliusve meruerit. Quam ego 
artem tum demum me in hac Academid probabi- 
liter docuisse existimabo, quum, Tui ad exem- 
plum, grammaticam interpretandi rationem unice 
veram et ipse secutus et discipulos ad eam se- 
quendam assidue cohortatus fuerim. Tu igitur, 
venerande senex! vicissim mihi adesse Tuisque 
me monitis ac consiliis iuvare pergas, donec ad 
altiora Te evocet, quam paratus exspectas, Dei 
ejusdeuique Patris benignissimi vox coelestis! — 
Nec minus Te praeceptorem optimum et amicum 
integerrimum et jam collegam compellare aestu- 
ma tissimum, Clarissime kistI! utique par est. Huc 
me vocatum esse, Te haud invito, et Tecum 
adhuc studiosae juventuti prodesse posse, cujus 

ipse olim discipulus eximiam expertus sum bene- 
volentiam, inter optima refero, quae in me hodie 
confert divina Providentia, vitae bona. Age, vir 
optime! eodem me collegam amore prosequare, 
quo discipulum complexus es! Exemplo Tuo me, 
quo tramite eundum sit, monstra quotidie, ut 
munere meo tuaque amicitia aliquando dignior 
evadam! Et diu adhuc, imo diutissime, in Aca- 
demiae nostrae caaisTique adeo Ecclesiae emolu- 
mentum Te Deus conservet et salvum superesse 
velit. — - Tibi quoque, doctissime scholteki! me 
jam haud uno nomine devinctum sentio. Opti- 
mam Tuam de me opinionem, cujus jam aliquot 
ante annis indicia acceperim, maximi equidem 
feci, et quae postea et recens adhuc mihi dedisti, 
amicitiae testimonia grato animo agnovi. Ilis Tu 
sollicitudinem meam sublevasti , ne tali tautoque 
collegae impar sim. Omnes Te venerantur doctri- 
nae statorem ac vindicem, Teque cariore non 
utuntur magistro, qui Theologiae operam dant in 
hac Academia juvenes optimi. Jam me in soda- 
litatem Tuam benevolus recipe, meque, Te longe 
inferiorem , at Tui studiosissimum , amicitia Tua 
honorare perge ! — - Atque ita me Tibi quoque su- 
perest, ut commendem, amicissime kceneni ! qui, 
eandem mecum provinciam nactus , sine mora 
literis missis mihi gratulari Tuamque mihi bene- 
volentiam significare haud dedignatus es. A quo 
deinde tempore Te conveni, quem iie ore quidem 



Digitized by Google 




41 



ac vultu noveram , Te talem expertus sum , qualem 
Te mihi et fama descripserat et discipulorum 
Tuorum laudatio. Quid? quod lectionum, mihi 
demandatarum , partem haud exiguam ad hunc 
usque diem, mea vice, explevisti, ne quid ex 
mea adhuc absentia detrimenti caperet studiosa 
juventus. Pro hoc igitur ceterisque Tuis in me 
collatis beneficiis gratias meas accipe, quas agere 
possum maximas, meque nullo non necessitudinis 
vinculo Tecum ita habe conjunctum, ut, si qua 
in re ego Tibi prodesse potero, lubentissirae fac- 
turus sim et paratissime! 

Denique ad Vos quoque salutandos meus me 
animus impellit, lectissimi Juvenes! qui in illus- 
tri hac Academi^ literis ac disciplinis operam 
navatis. Tempora recordor, quae ipse juvenis in 
Academia degebam , quibusque non cum Theolo- 
gis tantum, sed et cum haud paucis ceterarum 
doctrinarum studiosis amicitia junctus eram. Hinc 
colligere Vobis licet, prono me esse etiamnunc et 
benevolo in Vos omnes animo, cujuscunque tan- 
dem generis disciplinae nomen dedistis. Quare 
omnibus omnino Vobis me commendo Veslrumque 
nemini prorsus deesse, cujus commodis inservire 
possim , in votis habeo. Quod inprimis Vobis 
dictum sit, qui, ut olim Sacro munere Vobis 
fungi contingat , sanctissimam colitis Theologiae 
disciplinam. Niermeyercm lugentes praeceptorem 
optimum, quo estis erga praeceptores animo, tes- 

tificati estis luculentissime. Erat enim ille in pau- 
cis eximius Vestrique amantissimus. Mihi vero, 
in ejus locum suffecto, quamplurima desunt, qui- 
bus Ille ornatus erat Vobisque inserviit. Sed in 
memoriam venit, quam ad me misit, epistola, eo 
quidem tempore, quo, Roterodarno destinatus, 
in hanc vocaretur Academiam. Tum ille ex ani- 
mo dolere sibi haud obscure significavit, quod 
non , antequam Theologiae capesseret munus pro- 
fessorium , per aliquod saltem temporis spatium 
Roterodamensium praeesse posset coetui Chris- 
tiano; hinc enim sperasse se, fore ut haud exiguum 
in se redundaret emolumentum, quo melius fu- 
turorum inserviret antistitum Sacrorum commodis. 
Jam ego, si quid valeo, quae annorum aliquot me, 
praesertim Roterodami, experientia docuit, Vo- 
bis certe suppeditare possum omnibusque viribus 
prodesse Vobis conabor. Vos igitur his, quaeso, 
Vestrum in commodum diligenter utamini ! Me 
accipite, Commilitones exoptatissimi! studiorum 
ducem ac comitem , qui Vobis docendis ipse dis- 
cam! Et si in laudanda institutione Academica, 
quippe ad Vos formandos aptissima , ea tantum 
elocutus sum , quae vestra Vos quotidie experientia 
docet, beatos Vos praedicate, quibus nihil prorsus 
desit, quo ad munus Sacrum aliquando gerendum 
rite praeparemini! Moveat Vos illius muneris 
gravitas ad studia vestra, ut facitis, gnaviter per- 
sequenda! Animi pietate morumque Vos probitate 

omnibus commendetis, qui Ecclesiae nostrae Re- 
formatae curam gerunt fidelissimam ! Prodeant 
e Vobis multi quotannis verbi divini ministri gre- 
gisque, quem suo sibi sanguine christus peperit, 
pastores probabiliores ! Et floreat in sempiternum 
haec celeberrima Leid ensis schola Theologorum 
omnisque haec nostra Academia, verae eruditionis 
pulcherrima sedes! 

Quae nostra vota ne Tu irrita sinas esse, 
Deus Optime Maxime! quem Patrem veneramur 
in jesu christo benignissimum ! 



DIXI. 

ANNOTATIO. 



P. 6. Pauli Apostoli effatum. 1 Tim. III. 1. 

verbis — pronuntiarunt. Vid. j. van gilse, 
Oratio, quam habuit, in auguralis, quum in Semina- 
rio Teleio-baptistarum Amstelodamensi , anno 1849, 
Theologiae professionem auspicaretur. 

* 9. Wyttenbacbius in — ebhnkenii — vitae enar- 

ratione. Vid. wyttenbachu Opuscc. Tom. I. 
p. 69. 

• 12. mera institutio. Conff. ph. w. van heusde, 

Brieven over den aard en de werking van 
het hooger Onderwijs, Utr. 1829. et c. pbuys 
van der hoeven, Oratio de institutione 
Academica. L. B. 1840. 

» 12. in literis — missis. Has literas primum, 
quantum scio, in lucem edidit N. c. kist, in 
Archief voor de Kerkelijke Gescbiedenis. 
T. IX. p. 521—523. 

» 13. lege — ecclesiastica. Vid. Beglement op 
het Examen ter toelating tot de Evan- 
geliebediening in de Nederlandsche Her- 
vormde Kerk, gearresteerd d. 30 5ten Aug. 
1854. Art. 9. 

P. 15. otium fecit hengelius. Over de Godgc- 
leerdheid in liet algemcen en liare be- 
trckking tot het onderwijs op ’s Lands 
hoogescholen in het byzonder. Leiden 1850. 

« 18. Ita paulos Apostolus. 1 Kor. III. 22. 

• 21. a niermevero commendata. Oratio de The- 

ologiae Practicae studio, futuro Euan- 
gelii ministro prorsus necessario, dicta 
anno 1852. 

» 26. liberam et publicam. Cf. A. c. holtius, 
Oratio de liberalitate majorum nostro- 
rum, quae Academiis instituendis augen- 
disque cognita est. Traj. ad Khen. 1836. 

» 28. suae ipsa divinitatis testis. Yid. j. h. 
scholten, Oratio de religione Christiana, 
snae ipsa divinitatis in animo humano 
vindice. L. B. 1843. 

• 28. angelus merula. Yid. w. moll , Angelus Me- 

rula, de Hervormer en Martelaar des ge- 
loofs. Amst. 1851. 

» 81. Paratius. Oratio de animo non minus Theo- 
logorum, quam ingenio Academica institu- 
tione informando. Gron. 1832. p. 20. 

• 34. non vi coactus cet. Cf. 1 Petr. Y. 2, 3. 

